ฟินันซ่าขายกองตราสารหนี้3เดือน
บลจ.ฟินันซ่า ชี้ดอกเบี้ยขาขึ้น แนะลงทุนสั้น 3-6 เดือน ส่งกองทุนตราสารหนี้ในประเทศอายุ 3 เดือนขาย
28 ก.ค. 2554

บลจ.ฟินันซ่า ชี้ดอกเบี้ยขาขึ้น แนะลงทุนสั้น 3-6 เดือน ส่งกองทุนตราสารหนี้ในประเทศอายุ 3 เดือนขาย 
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) ฟินันซ่า เปิดเผยว่า อัตราดอกเบี้ยยังอยู่ในทิศทางขาขึ้นตามภาวะเงินเฟ้อ ขณะที่ธนาคารพาณิชย์ระดมเงินฝากอย่างต่อเนื่องจากการที่สถาบันประกันเงินฝากจะลดยอดการค้ำประกันเหลือ 50 ล้านบาทมีผลเดือนส.ค.นี้ รวมถึงสินเชื่อที่เติบโตสูงจึงแย่งชิงเงินฝากจากผู้ออมเงินในตลาด จึงมองว่าการฝากเงินหรือการลงทุนในตราสารหนี้ระยะสั้นที่มีอายุประมาณ 3 – 6 เดือน น่าจะเหมาะสมกับผู้ลงทุนเพื่อจะได้ไม่เสียโอกาสในช่วงอัตราดอกเบี้ยขาขึ้น  
บลจ.ฟินันซ่า  จึงได้ออกกองทุนเปิดฟินันซ่าตราสารหนี้ 3 เดือน 7 (FAM FIX 3M7)  ประมาณการผลตอบแทน 3.25 % ต่อปี อายุประมาณ 3 เดือน เสนอขายวันที่ 27 ก.ค.– 2 ส.ค.2554 ผู้ที่สนใจสามารถจองซื้อขั้นต่ำ 2,000 บาท 
กองทุนจะพิจารณาลงทุนในตั๋วเงินหรือเงินฝากธนาคารในประเทศ ตั๋วแลกเงินบริษัท ดับเบิ้ลเอ บริษัท บัตรกรุงไทย บริษัท สวนอุตสาหกรรมโรจนะ บริษัท เอเซียเสริมกิจลีสซิ่งและบริษัท ภัทรลีสซิ่ง และตั๋วเงินคลังหรือพันธบัตรธนาคารแห่งประเทศไทย